নবী করিম সা: একদা বসেছিলেন, তার উপস্থিতিতে এক ব্যক্তি হযরত আবু বকর রা:কে গালি দিলো। তিনি (ঐ ব্যক্তির বারবার গালি দেওয়া এবং হযরত আবু বকর রা:-এর সবর ও খামুশ থাকার ওপর) খুশি হতে থাকেন এবং মুচকি হাসতে থাকেন। অতঃপর যখন সেই ব্যক্তি অনেক বেশি গালিগালাজ করল তখন হযরত আবু বকর রা: তার কিছু কথার জবাব দিলেন। তার ওপর রাসূল সা: অসন্তুষ্ট হয়ে সেখান থেকে চলে গেলেন। হযরত আবু বকর রা:ও তার পেছনে পেছনে তার নিকট পৌঁছলেন এবং আরজ করলেন, ইয়া রাসূলাল্লাহ সা:! (যতক্ষণ) ঐ ব্যক্তি আমাকে গালি দিচ্ছিল আপনি সেখানে অবস্থান করছিলেন, তারপর যখন আমি তার কিছু কথার জবাব দিলাম তখন আপনি নারাজ হয়ে উঠে গেলেন। রাসূল সা: এরশাদ করলেন, যতক্ষণ তুমি চুপ ছিলে এবং সবর করছিলে তোমার সাথে একজন ফেরেশতা ছিল, যে তোমার পক্ষ থেকে জবাব দিচ্ছিল। তারপর যখন তুমি তার কিছু কথার জবাব দিলে (তখন সেই ফেরেশতা চলে গেল আর) শয়তান মাঝখানে এসে গেল। আর আমি শয়তানের সাথে বসি না। (এই জন্য আমি উঠে রওয়ানা হয়ে গিয়েছি) এর পর তিনি এরশাদ করলেন, হে আবু বকর! তিনটি বিষয় আছে যা সম্পূর্ণ হক ও সত্য যে বান্দার ওপর কোন জুলুম অথবা সীমালঙ্ঘন করা হয় আর সে শুধু আল্লাহ তায়ালার জন্য তা মাফ করে দেয় (ও প্রতিশোধ না নেয়) তখন তার বিনিময়ে আল্লাহ তায়ালা তাকে সাহায্য করে শক্তিশালী করে দেন। যে ব্যক্তি আত্মীয়তা বজায় রাখার জন্য দানের রাস্তা খোলে, আল্লাহ তায়ালা তার বিনিময়ে অনেক বেশি দান করেন। আর যে ব্যক্তি সম্পদ বৃদ্ধি করার জন্য সওয়ালের দরজা খোলে আল্লাহ তায়ালা তার সম্পদ আরও কমিয়ে দেন।’ (মুসনাদে আহমদ)